
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



											
РЕШЕНИЕ 
№ РС-863-19-029

Днес, 26.02.2020 г., Комисията за противодействия на корупцията и за отнемане на незаконно придобитото имущество /КПКОНПИ/, в състав:
Председател: Сотир Цацаров
Заместник - председател: Антон Славчев
Член: Антоанета Цонкова
Член: Пламен Йоцов

У С Т А Н О В И :
Производството е по реда на чл. 71, ал.1, предложение първо от Закона за противодействия на корупцията и за отнемане на незаконно придобитото имущество (ЗПКОНПИ), образувано въз основа на сигнал с рег. № ЦУ01/С-863/15.11.2019 г. 
Сигналът е насочен срещу Боян Кехайов, кмет на община Н., З. П.-главен счетоводител в община Н. и Р. Р.
	По същество, в сигнала се излагат твърдения за свързаност между лица: кмета на община Н.-Боян Кехайов и негови роднини, главен счетоводител на общината-П. и съпруга й, общински съветник Р., както и дружества „******************“ ЕООД с ЕИК ************, строителни фирми „******“ ООД с ЕИК **********, „********“ ЕООД с ЕИК *************.
	Посочва се обществена поръчка, обявена на сайта на общината с предмет „Асфалтиране на общински пътища и съпътващи улици в населените места на територията на община Н.“ с 4-ри обособени позиции, за която се твърди, че строително-монтажните дейности са изпълнени, предстои да се подпише договор и да се разплати по документи на фирма *******, която била близка до кмета Кехайов. Твърди се, че с посочената фирма имало и предишни сключени договори, за което кметът получавал комисионна, чрез свои посредници: първи братовчед В. К. и М. П.-съпруг на З. П., главен счетоводител. 
	Излагат се твърдения за имущественото състояние на кмета на общината, за притежавани от него имоти в Гърция и Турция. 
	По отношение на З. П., главен счетоводител се посочва, че съпругът й М. П. е посредник между общината и строителни фирми „*********“ ООД и „********“ ЕООД.
	По отношение на сочения за общински съветник Р. се твърди, че същият е собственик на дружество „************“ ЕООД с ЕИК *********, с което общината има сключени договори.
Към сигнала не са приложени доказателства. 
Във връзка с твърденията в сигнала Комисията е изискала от Постоянната комисия по чл. 72, ал. 2, т. 3 от ЗПКОНПИ към Общински съвет Н. и с писмо, вх. № ЦУ01/32272/19.12.2019 г. на КПКОНПИ, са получени доказателства за служебното качество на Боян Кехайов, кмет на община Н. – клетвен лист за мандат 2015-2019 г. и за мандат 2019-2023 г., подадените декларации от същия по чл. 35, ал. 1, т. 1 от ЗПКОНПИ на 22.02.2018 г. и на 11.11.2019 г., както и информация по отношение на лицето Р. Р.. Комисията е изискала и получила с писмо вх. рег. № ЦУ01/490/13.01.2020 г. по описа на КПКОНПИ, Удостоверение за съпруга и родствени връзки за роднини по права линия, по съребрена линия – до четвърта степен включително и по сватовство – до втора степен включително за Боян Кехайов-кмет на община Н. Изискани и получени са от Заместник-председателя на Постоянната комисия по ЗПКОНПИ при Общинския съвет Н. с писмо вх. рег. № ЦУ01/1234/23.01.2020 г. по описа на КПКОНПИ,  сключените 4 броя договори  № 48/30.10.2018 г., № 49/30.10.2018 г., № 50/30.10.2018 г. и № 21/30.10.2018 г. за възлагане на проведната обществена поръчка, както и сключен договор № 30/30.05.2019 г. за възлагане на обществена поръчка и Решение № 414/24.04.2017 г. и Протокол № 27 на Общински съвет Н. 
Комисията служебно е извършила справки на електронната страница на Община Н., в регистър НБД „Население“, Търговски регистър и регистър на лицата, подали декларации по чл. 35, ал. 1 от ЗПКОНПИ.

От събраните в хода на административното производство доказателства,     Комисията  установи следното от фактическа страна:

 Сигналът е подаден от лице с посочени три имена, ЕГН и е подписан.
 Боян Кехайов е избран за кмет на община Н. за мандат 2015-2019 г. с Решение № 262-МИ от 02.11.2015 г. на Общинска избирателна комисия град Н. и е встъпил в длъжност като кмет на 09.11.2015 г., видно от представения клетвен лист. За мандат 2019-2023 г. Боян Кехайов е избран за кмет с Решение № 125-МИ/28.10.2019 г. на Общинска изибирателна комисия – гр. Н. и е встъпил в длъжност като кмет на 04.11.2019 г., видно от представения клетвен лист.  
Видно от публикувано на електронната платформа на Агенция по обществени поръчки /АОП/, Решение № 4 от 06.06.2018 г. /с рег. индекс 01019-2018-0002/ за откриване на процедура за възлагане на обществена поръчка с обект строителство и с предмет „Асфалтиране на общински пътища и съпътстващи улици в населените места на територията на община Н. по обособени позиции“ , както следва: „Обособена позиция № 1 „Асфалтиране на общински път с. Е. – max. Ф. и съпътстващи улици в с. Е.“, Обособена позиция № 2 „Асфалтиране на общински път за с. Д.“, Обособена позиция № 3 „Асфалтиране на общински път за с. Г. В. Д.“, Обособена позиция № 4 „Асфалтиране на общински път за с. Г. - max. М.“. Видът на обявената процедура в посоченото Решение за откриване е публично състезание. Възложител на обществената поръчка е публичен възложител – община Н., като за възложителя е посочен кмета на общината - Боян Кехайов. 
С Решение № 12/04.10.2018 г. на кмета на община Н., след проведената обществена поръчка е избран изпълнител на същата и за 4-те обособени позиции – „*******“ ООД. 
С писмо вх. рег. № ЦУ01/1234/23.01.2020 г. по описа на КПКОНПИ са представени от заместник председателя на ПК по ЗПКОНПИ в Общински съвет Н., копия от сключените договори по обществената поръчка за всяка една от обособените позиции: договор № 48/30.10.2018 г., договор № 49/30.10.2018 г., договор № 50/30.10.2018 г. и договор № 51/30.10.2018 г. Видно от договорите, сключени на основание чл. 112 , ал. 1 от ЗОП и Решение № 12 от 04.10.2018 г. на кмета на общината, от страна на възложителя по договорите – община Н., същите са подписани от представляващия същата– Боян Кехайов- кмет на общината от една страна и от друга страна за изпълнителя от Л. А. – представляващ дружеството „**********“ ООД. 
От направената справка в Търговския регистър и регистър на ЮЛНЦ е видно, че дружеството „********“ ООД, с ЕИК ***********, е вписано в Търговския регистър към 16.07.2008 г., с управители и съдружници Л. А. и Н. Ю., които по данни от този регистър и към настоящия момент са вписани същите лица, в тези им качества.
Със същото писмо на зам. председателя на ОС Н. е представен и сключен договор № 30/30.05.2017 г. между община Н. и ЕТ „********************“, както и Решение № 414 от 24.04.2017 г. по Протокол № 27 на Общински съвет Н.. Със сключения договор, Възложителят - община Н., представлявана от Боян Кехайов-кмет на общината, възлага на Изпълнителят-ЕТ „********************************“, с ЕИК ***********, да извърши проектиране, авторски надзор и строително-монтажни работи с предмет: „Инженеринг-Проектиране, авторски надзор и Строителство на обект: подпорна стена на ул. Б.“, гр. Н. – Л. № 1 и Проектиране“.
Видно от данните в Търговския регистър и регистър на ЮЛНЦ, ЕТ „***************************“, с ЕИК 120607998 е собственост на В.К.
Съгласно данните вписани в Търговския регистър, дружеството „*************************“ ЕООД, с ЕИК 204133110, основано на 23.06.2016 г. е с едноличен собственик на капитала и управител на същото Ф. Л. 
С писмо вх. рег. № ЦУ01/490/13.01.2020 г. на община Н. са представени удостоверения за съпруг/а и родствени връзки на Боян Кехайов. От представените удостоверения за съпруга и родствени връзки, за роднини по права линия, по съребрена линия-до четвърта степен и по сватовство-до втора степен, не се установиха данни за родство между Боян Кехайов и управителите на дружестовото „***************“ ООД – Л. А. и Н. Ю. 
Не се установиха данни за родство и между Боян Кехайов и едноличния търговец В. К., видно от представените удостоверения за родство на Боян Кехайов.  
Не се установиха данни за родство и между Боян Кехайов и едноличния собственик на капитала на „**************************“ ЕООД – Ф. Л., видно от представените удостоверения за родство на Боян Кехайов.  
Служебно са приобщени постъпилите с писмо рег. № ЦУ01/32234/19.12.2019 г. , по сигнал с рег. № ЦУ01/С-864/15.11.2019 г. в КПКОНПИ доказателства за служебното качество на З. П.-главен счетоводител в общината. Със Заповед № 25/11.07.2016 г. на кмета на община Н.-Боян Кехайов, З. П. с ЕГН *********** е назначена на длъжността „главен счетоводител“ в община Н. 
Видно от представените удостоверения за родство на Боян Кехайов,  не се установиха данни за родство между Боян Кехайов и З. П.. 
По отношение на твърденията в сигнала, че Р. Р. е бивш общински съветник в община Н., видно от писмо вх. рег. № ЦУ01/32272/19.12.2019 г. по описа на КПКОНПИ, Председателят на Общински съвет гр. Н. се установи, че Р. Р. не е бил общински съветник в Общински съвет Н. през мандат 2015-2019 г., както и през мандат 2019-2023 г. От представените удостоверения за съпруга и родствени връзки, за роднини по права линия, по съребрена линия-до четвърта степен и по сватовство-до втора степен, не се установиха данни за родство между Боян Кехайов и Р.  Р. 

Въз основа на така изяснената фактическа обстановка, Комисията установи следното от правна страна:
Сигналът е подаден от лице с посочени три имена, ЕГН, телефон и същият е подписан.
Конфликтът на интереси е административно нарушение и спрямо него следва да се вземе предвид принципът на чл. 3, ал. 1 от Закона за административните нарушения и наказания и приложение да намери законът, който е бил в сила по време на извършването на нарушението. 
В конкретния случай това означава, че спрямо една част от твърденията в сигнала, извършени до 23.01.2018 г. , следва да се приложи ЗПУКИ (отм.), а за другата част след 23.01.2018 г., следва да се приложи ЗПКОНПИ. 
За да е осъществен конфликт на интереси по смисъла на чл. 2 от ЗПУКИ (отм.), респ. чл. 52 от ЗПКОНПИ, следва да са налице три кумулативно изискуеми предпоставки: лице, заемащо публична длъжност, респ. лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 2, ал. 2 и ал. 3 от ЗПУКИ(отм.), респ. чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо публична длъжност, респ. лице, заемащо висша публична длъжност или за свързано с него лице, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по – ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Боян Кехайов, в качеството си на кмет на община Н. е лице, заемало публична длъжност по чл. 3, т. 8 от ЗПУКИ /отм./ и лице, заемащо висша публична длъжност, по смисъла на чл. 6, ал. 1, т. 32 от ЗПКОНПИ, поради което, компетентна да се произнесе относно наличието или липсата на конфликт на интереси е КПКОНПИ.
От направената справка в Търговския регистър и Регистър на ЮЛНЦ, не се установи, Боян Кехайов да е член на орган на управление или контрол на дружествата изпълнители „************“ ООД, „***************“ ЕООД, което обуславя липсата на свързаност, по смисъла на §1, т.1 от ДР на ЗПУКИ (отм.), респ. §1, т.15, б. „б“ от ДР на ЗПКОНПИ.
От представените по преписката Удостоверения за съпруг/а и родствени връзки, не се установява родство между Боян Кехайов и Л. А.и Н. Ю., управители и съдружници в „**************“ ООД, което изключва свързаност помежду им, по смисъла на § 1, т. 1 от ЗПУКИ /отм./, респ. § 1, т. 15, б. „а“ от ДР на ЗПКОНПИ. 
Не се установява родство и между Боян Кехайов и едноличния търговец ЕТ „*********************, собственост на В. К., което изключва свързаност помежду им, по смисъла на § 1, т. 1 от ЗПУКИ /отм./, респ. § 1, т. 15, б. „а“ от ДР на ЗПКОНПИ.
В правомощията на кмета на общината, като орган на изпълнителната власт в общината, съгласно разпоредбата на чл. 44, ал. 1 от ЗМСМА, е да ръководи цялата изпълнителна дейност на общината, както и да  представлява общината пред физически и юридически лица. 
В хода на производството се установи, че Боян Кехайов, в качеството си на кмет на община Неделино е упражнил правомощия по служба, като е сключил 4 /четири/ броя договори за възлагане на обществена поръчка с предмет: „Асфалтиране на общински пътища и съпътстващи улици в населените места на територията на община Н. по обособени позиции“, както следва:  
1. за Обособена позиция № 1 „Асфалтиране на общински път с. Е. – max. Ф. и съпътстващи улици в с. Е.“, договор № 48/30.10.2018 г. 
2. за Обособена позиция № 2 „Асфалтиране на общински път за с. Д.“, договор № 49/30.10.2018 г.
3. Обособена позиция № 3 „Асфалтиране на общински път за с. Г. В. Д.“, договор № 50/30.10.2018 г. 
4. Обособена позиция № 4 „Асфалтиране на общински път за с. Г. - max. М.“, договор № 51/30.10.2018 г.
Упражнените правомощия от страна на Боян Кехайов, в качеството му на кмет на община Н., не са в негов или на свързано с него лице частен интерес, поради липсата на свързаност по смисъла на § 1, т. 15, б. „а“ от ДР на ЗПКОНПИ, между Боян Кехайов и органите на управление и контрол на дружеството „********“ ООД - изпълнител по сключените договори.
По отношение на сключения договор № 30/30.05.2017 г. между община Н. и ЕТ „******************“, също е налице упражнено правомощие по служба от страна на Боян Кехайов, в качеството му на кмет на община Н., но при липсата на негов или на свързано с него лице частен интерес, поради липсата на свързаност по смисъла на § 1, т. 1 от ЗПУКИ /отм./, респ. § 1, т. 15, б. „а“ от ДР на ЗПКОНПИ, между Боян Кехайов и едноличния търговец В. К. с ЕТ „******************“.
Липсата на частен интерес от упражнените правомощия по служба, като една от трите кумулативни предпоставки за да е налице конфликт на интереси, води до невъзможност за реализиране на фактическия състав на конфликта на интереси като административно нарушение по ЗПКОНПИ.
Не се установиха данни за родство между Боян Кехайов и З. П., което обуславя липсата на свързаност помежду им, по смисъла на § 1, т. 1 от ЗПУКИ /отм./, респ. § 1, т. 15, б. „а“ от ДР на ЗПКОНПИ.
З. П., в качеството й на главен счетоводител в община Н., не е лице, заемащо висша публична длъжност и не попада в приложното поле на лицата по чл. 6, ал. 1, т. 1-50 от ЗПКОНПИ. Същата е лице по §2, ал. 1, т. 1 от ДР на ЗПКОНПИ. 
 Наличието на лице, заемащо висша публична длъжност, е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка - субект, или лице, заемащо висша публична длъжност, срещу което да се проведе административното производство, се явява пречка за разглеждане на сигнала и е основание за прекратяване на производството и изпращане на сигнала по компетентност, на основание чл. 47, ал. 5 от ЗПКОНПИ, на органа по назначаването. 
Не се установиха данни за родство между Боян Р. Кехайов и Р. Р., което обуславя липсата на свързаност помежду им, по смисъла на § 1, т. 1 от ЗПУКИ /отм./, респ. § 1, т. 15, б. „а“ от ДР на ЗПКОНПИ.
По отношение на твърденията в сигнала, касаещи Р. Р., в качеството му на общински съветник в Общински съвет Н., се установи, че същият не е лице, което попада в обхвата на лицата, заемащи висша публична длъжност по смисъла на чл. 6, ал. 1 от ЗПКОНПИ, което се явява пречка за разглеждане на сигнала срещу това лице и е основание за прекратяване на производството срещу него. 
Предвид изложеното, на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество:



Р Е Ш И:

НЕ УСТАНОВЯВА конфликт на интереси по отношение на Боян Кехайов с ЕГН ************, в качеството му на кмет на Община Н. и лице, заемащо висша публична длъжност, по смисъла на чл. 6, ал. 1, т. 32 от ЗПКОНПИ, във връзка със сключването на договори № 48/30.10.2018 г., договор № 49/30.10.2018 г., договор № 50/30.10.2018 г. и договор № 51/30.10.2018 г. между община Н. и „**********“ ООД, поради липса на частен интерес-негов или на свързано с него лице, по смисъла на § 1, т. 15, б. „а“ от ДР на ЗПКОНПИ.
НЕ УСТАНОВЯВА конфликт на интереси по отношение на Боян Кехайов с ЕГН ***********, в качеството му на кмет на Община Н. и лице, заемало публична длъжност по чл. 3, т. 8 от ЗПУКИ /отм./, респ. лице, заемащо висша публична длъжност, по смисъла на чл. 6, ал. 1, т. 32 от ЗПКОНПИ, във връзка със сключването на договор № 30/30.05.2017 г. между община Н. и ЕТ „******************************“, поради липса на частен интерес-негов или на свързано с него лице, по смисъла на § 1, т. 1 от ЗПУКИ /отм./, респ. § 1, т. 15, б. „а“ от ДР на ЗПКОНПИ.
ПРЕКРАТЯВА производството по сигнал с рег. № ЦУ01/С-863/15.11.2019 г. против З. П. с ЕГН **************, в качеството й на главен счетоводител в община Н. 

ПРЕПРАЩА сигнал с рег. № ЦУ01/С-863/15.11.2019 г. на КПКОНПИ по компетентност на кмета на община Н. по отношение на З. П.
След приключване на проверката по сигнала, кметът на Община Н., следва да уведоми КПКОНПИ за резултатите от същата.

ПРЕКРАТЯВА производството по сигнал с рег. № ЦУ01/С-863/15.11.2019 г., насочен против Р. Р. с ЕГН ***********. 

Препис от решението да се изпрати на Окръжна прокуратура – С., с оглед преценка за реализиране на правомощията по чл. 76, ал. 2 от ЗПКОНПИ.
С РЕШЕНИЕТО ДА БЪДЕ ЗАПОЗНАТА Дирекция „Противодействие на корупцията“.

КОМИСИЯ:
        ПРЕДСЕДАТЕЛ: ………………/п/…...……….......…....../СОТИР ЦАЦАРОВ/
        ЗАМЕСТНИК - ПРЕДСЕДАТЕЛ:………/п/………......../АНТОН СЛАВЧЕВ/

                    ЧЛЕН: ……………/п/……...……………............…/АНТОАНЕТА ЦОНКОВА/

                    ЧЛЕН:………/п/…………...…………….........................…/ПЛАМЕН ЙОЦОВ/

